DA Den Europæiske Unions Tidende C 255/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 255/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ASPARAGO DI CANTELLO«

EU-nr.: IT-PGI-0005-01267 — 17.10.2014

BOB ( ) BGB ( X )

1. Betegnelse

»Asparago di Cantello«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Til produktionen af »Asparago Di Cantello« anvendes sorten og hybridsorter af »Precoce di Argenteuil«.

Morfologiske kendetegn:

Skud af »Asparago di Cantello« skal være fuldstændig hvide eller have en rosa skudspids.

Aspargesene skal være:

— hele

— friske af udseende

— fri for misdannelser og tryk- og stødpletter.

»Asparago di Cantello« må ikke være længere end 22 cm og inddeles efter skuddets diameter (målt på midten) i følgende to kvalitetsklasser:

— Ekstra: skuddets diameter mellem 21 og 25 mm.

— Prima: skuddets diameter mellem 13 og 20 mm.

Med hensyn til størrelsen tillades der kun for pakninger af klasserne »ekstra« og »prima« en tolerance på højst 10 % efter vægt af asparges, der ikke er i overensstemmelse med den angivne størrelse.

Organoleptiske og kemisk-fysiske egenskaber

Den organoleptiske analyse har ført til følgende resultater:

Aroma: generelt intens, men delikat, uden fremmede noter

Smag: sødlig, kraftig, med en let bitter eftersmag. Aspargesaroma: middel til kraftig.

Resultatet af den kemisk-fysisk analyse er følgende:

Energiværdi: 21-23 kcal/100 g Fedt 0,11-0,14 g/100 g Kulhydrater 3,01-3,55 g/100 g Aske 0,42-0,46 g/100 g Protein (N x 6,25) 1,51-1,54 g/100 g Kostfibre 0,50-0,96 g/100 g Vand 93,40-94,12 g/100 g

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Dyrkning, høst, klargøring til salg og lagring af produktet skal finde sted i det afgrænsede geografiske område.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

Pakningen af produkterne skal finde sted i det afgrænsede geografiske område for at garantere, at produktets egenskaber bevares. Eftersom produktet skal sælges i frisk tilstand, dvs. kort efter høsten, vaskes og pakkes det umiddelbart efter høsten for at de særlige organoleptiske egenskaber kan bevares. Det må dog opbevares ved 4 °C i et kort tidsrum (højst 48 timer).

Aspargesene skal pakkes i bundter med en vægt på mellem 0,5 kg og 5 kg eller løst i kasser.

3.6. Særlige regler for mærkning af det produkt, den registrerede betegnelse henviser til

Pakningerne skal være forsynet med et omslag, hvor betegnelsen »Asparago di Cantello BGB« og EU's BGB-symbol samt producentens navn, virksomhedsnavn og adresse skal fremgå i samme synsfelt.

Ved siden af henvisningen til beskyttet geografisk betegnelse kan der også anvendes betegnelser og/eller afbildninger, som henviser til virksomhedsnavne, handelsnavne eller logoer for konsortier eller enkeltvirksomheder.

På etiketten skal logoet, dvs. det særlige symbol for den beskyttede geografiske betegnelse »Asparago di Cantello« findes uløseligt forbundet med den geografiske betegnelse.

Logoet for »Asparago di Cantello« består af følgende komponenter.

To hvide asparges med violette toner og violet spids er anbragt i V-form med den venstre asparges oven på den anden. Over det punkt hvor aspargesene krydser hinanden, står teksten »ASPARAGO DI CANTELLO IGP« med hvide bogstaver mod rød baggrund.

Bag de to asparges ses et billede af kirken Madonna in campagna i Cantello omgivet af en cirkelbue. Bag kirken ses bjerge, en blå himmel og solen.

Cirkelbuens kant forestiller en regnbue.

4. Præcis afgrænsning af det geografiske område

»Asparago di Cantello« skal dyrkes i kommunen Cantello i provinsen Varese.

5. Tilknytning til det geografiske område

Jordbunden i Cantello er af fluvioglacial oprindelse, har en særdeles løs struktur og høj permeabilitet og sørger for en hurtig vandafstrømning, den er rig på organisk materiale, har en pH-værdi på 5,3-7,5 og er yderst velegnet til aspargesdyrkning. Det lokale klima påvirkes af det europæiske makroklima og mesoklimaet i Insubria, dvs. et overgangsklima mellem Podalens mesoklima og Alpernes mesoklima. Fordelingen af nedbøren er kendetegnet ved et markant minimum om vinteren og et udpræget maksimum fra sen forår til efteråret. Eftersom de rigelige nedbørsmængder falder sammen med det tidspunkt, hvor behovet for evaporation og transpiration er størst om sommeren, er det sjældent, at aspargesplanterne udsættes for vandstress i sommermånederne. Om vinteren er nedbør i form af sne en yderst effektiv vandkilde, og den opbygger samtidig et isolerende varmende lag på jorden.

Takket være de gunstige klimatiske forhold og de særlige dyrkningsmetoder, som anvendes i produktionsområdet, som f.eks. anlægning af bede om foråret, så skuddene bleges, og høst ved håndkraft, kan der opnås asparges, som er helt hvide eller har svagt rosa hoveder, er op til 22 cm lange, hvor hele skuddet kan spises.

På grund af den lange dyrkningstradition bliver navnet »Cantello« spontant forbundet med asparges, og stedet betegnes som »aspargesens mekka«.

I kirkesognets arkiver har man fundet henvisninger til aspargesdyrkning i Cantello, som går helt tilbage til 1831. Af historiske dokumenter fremgår, at kirken blev givet asparges, som sognepræsten efterfølgende solgte på auktion for at få finansieret nogle af kirkens udgifter. I årenes løb har aspargesen fået en voksende betydning, og den spiller nu en afgørende rolle for byen. Jordbrugerne i Cantello har solgt aspargesene lokalt eller i nabolandet Schweiz.

En anset advokat fra Cantello, Cesare Baj, afsatte en del af den indkomst, som hans ejendomme kastede af sig, til finansiering af en pris for bedste aspargesproducent for at opmuntre landbrugerne til at forbedre aspargesproduktionen fra år til år.

I forbindelse med den første prisuddeling i 1939 grundlagdes Cantellos aspargesmesse, som er blevet en traditionel begivenhed, der ikke bare tiltrækker indbyggerne i Cantello, men også mange besøgende fra provinsens øvrige kommuner. Det lokale dagblad »Cronaca prealpina« offentliggjorde den 31. maj 1939 en rangliste over de bedste aspargesproducenter.

Messen, som i 2014 blev afholdt for 74. gang, afholdes hvert år i maj og er en begivenhed, som tiltrækker mange asparges-entusiaster.

Den anseelse, som »Asparago di Cantello« nyder, har også spredt sig til de moderne kommunikationsmidler. Produktet omtales på mange websteder, og på YouTube findes der talrige videoer om ernæring og madlavning, hvor »Asparago di Cantello« tilberedes af kendte kokke.

På restauranter, i grøntsagsforretninger og supermarkeder udbydes »Asparago di Cantello« under denne betegnelse med høj genkendelsesværdi.

I årenes løb er kvaliteten af asparges fra Cantello blevet værdsat af mange madkendere, og de stedlige restauranter har specialiseret sig i at tilberede forskellige aspargesretter. »Asparago di Cantello« bevarer sine værdifulde egenskaber ved kogning. Det er kun farven, som gennemgår en let ændring i forhold til rå tilstand, især kan spidsen antage en let grøn tone. Ved indtagelse har produktet en let sødlig smag og en karakteristisk mild bitterhed, som er den typiske, umiskendelige smag af asparges fra Cantello. Skuddet har fra toppen til midten en kødfuld, saftig og blød konsistens, og den nederste del er træet.

Den udbredte økonomiske, kulturelle og sociale interesse for dette produkt har gjort det muligt at udvikle og forbedre dyrkningsteknikkerne og salgs- og markedsføringsstrategierne, så det i overensstemmelse med traditionen er muligt videreføre en produktion, som bidrager til landbrugernes indkomst og samtidig fremmer lokalt samarbejde og beskyttelse af landmiljøet.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Asparago di Cantello« i Gazzetta ufficiale della Repubblica Italiana (det italienske statstidende) nr. 188 af 14. august 2014.

Varespecifikationen kan ses i sin helhed på det italienske landbrugsfødevare- og skovbrugsministeriums websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til det italienske landbrugsfødevare- og skovbrugsministeriums hjemmeside (www.politicheagricole.it), og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.